
      FORRETNINGSORDEN FOR OKSBØL FRISKOLE

Bestyrelsen

1.: Det konstituerende møde

Den nyvalgte bestyrelse afholder konstituerende møde hurtigst muligt efter generalforsamlingen.

Den afgående formand indkalder til mødet og leder dette, indtil formanden er valgt. Såfremt den afgående formand ikke er genvalgt, indkalder det medlem, der har højst anciennitet til mødet og leder dette, indtil formanden er valgt.

2.: Valg til enkeltmandsposter
Bestyrelsen vælger selv sin formand, næstformand, kasserer og sekretær. Formanden, næstformanden og sekretæren vælges af bestyrelsens midte, mens kasseren kan vælges enten af eller uden for bestyrelsens midte. Formanden kan ikke vælges til kasserer. Oksbøl Friskole tegnes af formanden i forening med skoleleder, dog med de indskrænkninger, som fremgår af ”Vedtægter for Oksbøl Friskole” §16. Efter det konstituerende bestyrelsesmøde sendes navne og adresser på bestyrelsens medlemmer til Dansk Friskoleforening og Undervisningsministeriet.

3.: Procedure

Bestyrelsens formand, næstformand, kasserer og sekretær vælges for ét år ad gangen. Valgene sker ved skriftlig afstemning, når blot ét medlem kræver det. Valgbare er alle valgte medlemmer. Stemmeret har alle valgte medlemmer. Et medlem af bestyrelsen er pligtig til at modtage valg til formand eller næstformand. 

Et medlem er dog kun pligtig til at være formand i 2 år. Valgene afgøres ved almindelig stemmeflerhed.

4.: Formandens opgaver
Bestyrelsens formand eller den der fungerer som formand, forbereder bestyrelsens møder, udsender indkaldelse med dagsorden, leder møderne og foranlediger bestyrelsens beslutninger udført og foretager rent rutinemæssige besøg på skolen, for så vidt det ikke påhviler andre i medfør af særlige hverv, der er overdraget dem. Formanden foranlediger, at alle nyvalgte medlemmer gøres bekendt med friskoleloven og får udleveret kopi af forretningsordenen for friskolen samt eventuelt andet relevant materiale.

5.: Møder m.v.
Bestyrelsen træffer beslutning om, hvor og hvornår de ordinære møder skal holdes. Datoer for bestyrelses-møder fastlægges, så vidt muligt, for 11 måneder ad gangen. Indkaldelsen til bestyrelsesmøderne sker skriftligt til hvert enkelt medlem med normalt 6 dages varsel. Mødeindkaldelsen skal indeholde dagsorden for mødet. Sager, der ikke er optaget på denne dagsorden, kan kun behandles og afgøres på mødet, hvis alle medlemmer er tilstede og enstemmigt vedtager det. Bestyrelsens beslutninger træffes til møder. Bestyrelsen er beslutningsdygtig, når mindst 5 medlemmer er til stede.

Afgørelsen af en sag, bortset fra de i punkt 2 og 3 omhandlende valg skal, såfremt det kræves af et medlem, udsættes til et senere møde. I dette møde, der så vidt muligt skal finde sted inden en måneds forløb, skal afgørelsen træffes.

Afstemningen skal ske skriftligt, når et medlem kræver det. Beslutninger træffes med stemmeflerhed. 

I tilfælde af stemmelighed er formandens stemme afgørende.

Hvor beslutningen vedrører et valgt mellem flere muligheder, f.eks. flere ansøgere eller flere tilbudsgivere, foretages der i tilfælde af stemmelighed en ny afstemning. Hvis der på ny er stemmelighed, er formandens stemme afgørende. Bestyrelsens medlemmer kan ikke afgive stemme ved fuldmagt, men alene ved deltag-else i bestyrelsens møder.

Bestyrelsen afholder møder så ofte formanden eller 3 medlemmer finder det fornødent. Endvidere afholdes der møder, når skolens leder ønsker det.

Når et medlem er forhindret i at deltage i bestyrelsesmøde, skal dette meddeles til formanden, inden mødet afholdes.

I beslutningsprotokollen anføres for hvert enkelt møde, hvilke medlemmer, der har været fraværende. 

I bestyrelsens møder deltager skolens leder samt en repræsentant for skolens øvrige ansatte, uden stemmeret. Hvis bestyrelsen skønner, at andre bør deltage i bestyrelsesmøde, f.eks. Oksbøl Friskoles Støtteforening, kan dette ske ligeledes uden stemmeret.

Beslutningsprotokollen er ikke offentlig tilgængelig. I fredagsbrevet efter bestyrelsesmøder informeres hver gang, kort, om bestyrelsens aktiviteter og arbejdsområder.
De ansatte kan gennem repræsentanten udtale sig om alt på bestyrelsesmøder. Repræsentanten har pligt til at orientere de ansatte om beslutninger truffet på bestyrelsesmøderne, men kan dog af bestyrelsen pålæg-ges tavshedspligt i konkrete sager. Tavshedspligten gælder også i forhold til kollegaer.
6.: Udvalg

Bestyrelsen nedsætter selv sine udvalg. Udvalgene har altid et bestyrelsesmedlem som udvalgsformand, men kan suppleres med enten ansatte, forældre eller andre relevante for opgaven.

Der nedsættes altid et bygningsudvalg, som har til opgave at ajourføre vedligeholdelsesplaner, samt forestå renoverings- eller udbygningsplaner. Planerne forelægges bestyrelsen til endelig beslutning. De økonomiske rammer besluttes på bestyrelsesmøder.

Mindre vedligeholdelseopgaver igangsættes af udvalget i samarbejde med skolens pedel med hensyntagen til budgettet for vedligeholdelse. Bygningsudvalget modtager på opfordring en udskrift af vedligeholdelses-kontoen. 

Almindeligvis er følgende øvrige udvalg nedsat: økonomi- og budgetudvalg, bygningsudvalg og ansættelsesudvalg.
7.: Offentlige møder

Bestyrelsens møder er normalt ikke offentlige. Bestyrelsen kan dog til enhver tid bestemme, at et møde helt eller delvist skal være offentligt.

8.: Suppleanter
Hvis det sker, at et medlem er forhindret i at varetage sit hverv i mindst 2 måneder, indtræder en suppleant midlertidigt i bestyrelsen. Når et medlem er forhindret i at deltage i møder i forbindelse med ansættelse og afskedigelse af skolens leder, skal suppleanten indkaldes uanset årsagen til medlemmets fravær. Såfremt et bestyrelsesmedlem ønsker at udtræde af bestyrelsen i utide, skal pågældende meddele dette til bestyrelsen, hvorefter suppleanten indtræder i stedet. Denne vil efter tur være på valg, som det medlem, der er blevet erstattet. Suppleanter er i øvrigt på valg hvert år.

Ansættes et bestyrelsesmedlem eller en suppleant på skolen, kan de ikke beholde disse tillidshverv.

9.: Inhabilitet

Bestyrelsen træffer beslutning om, hvorvidt et medlem har en sådan interesse i en sag, at medlemmet er udelukket fra at deltage i bestyrelsens forhandlinger og afstemning om sagen. Denne beslutning kan ind-bringes for generalforsamlingen. Et medlem skal underrette bestyrelsen, hvis der foreligger sådanne forhold, der kan give tvivl om medlemmets inhabilitet.

Ansattes ægtefæller kan vælges til bestyrelsen, men vil være at betragte som inhabile i alle sager vedrørende de ansatte samt alle øvrige sager, hvor blot ét bestyrelsesmedlem anser vedkommende for inhabil.

Lærerrepræsentanten, der deltager i bestyrelsesmøder, kan ikke deltage i behandling af ansættelses-problemer.

Skoleleder/lærerrepræsentanten kan hver for sig og sammen erklæres for inhabile af et flertal i bestyrelsen.

Såfremt et medlem erklæres inhabil, skal medlemmet forlade mødelokalet under forhandlingen og afstem-ningen.

10.: Medlemmers ansvar

Intet enkelt medlem af bestyrelsen må på egen hånd disponere på bestyrelsens vegne uden særlig bemyndigelse.

Medlemmerne har tavshedspligt med hensyn til fortrolige oplysninger og udtalelser under et lukket møde. Det kan ikke anses for brud på tavshedspligten at offentliggøre resultat af stemmeafgivning på et lukket møde, når man blot ikke oplyser, hvorledes de enkelte medlemmer har stemt.

I beslutningsprotokollen indføres de af bestyrelsen trufne beslutninger. Ethvert medlem er berettiget til kort at få sin afvigende mening indført i beslutningsprotokollen.

Kopi af beslutningsprotokollen, også benævnt beslutningsreferat, udsendes til alle medlemmer, senest sammen med dagsorden for næstkommende bestyrelsesmøde, hvorefter protokollen underskrives af samt-lige medlemmer, der har deltaget i det omhandlende møde.

Medlemmer kan ikke under hensyn til deres stemmeafgivning eller af andre grunde vægre sig ved at underskrive protokollen.

Medlemmer, der vil frigøre sig fra ansvar for en beslutning, som de mener er ulovlig, må stemme imod beslutningsforslaget og bør tillige begære særskilt tilførsel til protokollen om deres opfattelse.

11.: Tilsyn m.v.
Tilsynet med bestyrelsens økonomiske forvaltning varetages i henhold til ”Vedtægter for Oksbøl Friskole”.

Såfremt der opstår uenighed i bestyrelsen om forretningsgangen afgøres spørgsmålet af generalforsam-lingen.

Budgetlægning

12.: Skoleleder og skolesekretær udarbejder forslag til budget med udgangspunkt i aktuelle elevtal og undervisningsplaner. Dette forelægges efterfølgende økonomi- og budgetudvalg til kommentering samt eventuelt videre behandling. Lærerne inddrages, som minimum, aktivt omkring forslag til fagbudget. SFO-lederen inddrages aktivt omkring udarbejdelse af budget for SFO´en. Endeligt budget forelægges og vedtages på et bestyrelsesmøde senest den 1. januar i kommende budgetår.
Betalingsvedtægt

13.: Vedrørende betaling af skolepenge og SFO følges den til hver tid gældende betalingsvedtægt.

Nuværende betalingsvedtægt er gældende pr. 01.08.15.
§1:
Grundlaget for betalingsopkrævning til Oksbøl Friskole er det gældende takstblad.

§2:
Ved indmeldelse betales et administrationsgebyr på kr. 500. Ved skolestart betales et 
depositum på kr. 500 for eleven.


Administrationsgebyret tilbagebetales ikke, uanset skolestart eller ej, gældende pr. 01.08.15.


Skolelederen kan bevillige en prøveperiode inden endelig indmeldelse af barnet.

§3:
Skolepenge/betaling for SFO opkræves månedsvis forud med forfald den 1. i måneden. 

Er dette ikke en hverdag udskydes forfald til første hverdag efter den 1. Der betales ikke skolepenge/SFO for juli måned.

§4:
Ved overskridelse af betalingsfristen rykker skolen for sit tilgodehavende.  Ved restance over 3 måneder kan skolen meddele forældre og elevens hjemkommune, at eleven ikke længere er berettiget til at modtage undervisning på Oksbøl Friskole.

§5:
Udmeldelse af skole og/eller SFO, som skal ske skriftligt, kan kun ske pr. den første i måneden med minimum èn måneds varsel. Eventuelle restancer eller eventuelt manglende aflevering af skolens ejendom, modregnes i depositum.

§6:
Efter ansøgning kan der bevilliges moderation i det beløb, der skal betales i skolepenge. Moderationen kan ydes over en periode på 1 år ad gangen.

Optagelsesprocedure samt udmeldelse

14.: Friskolen har en intension om at være en familieskole, hvorfor vi forudsætter at alle forældre, som udgangspunkt, ønsker alle deres børn på skolen.

Børnehaveklassen

Skolen optager som udgangspunkt maksimalt 20 elever i 0. årgang. Skolen vurderer i samråd med afgivende børnehave og forældre, om børnene er tilstrækkeligt modne til at starte i børnehaveklassen. Børnene optages i den rækkefølge, de er tilmeldte. Søskende og børn af skolens personale har fortrinsret.

Optagelse på øvrige hold

I forbindelse med optagelse af en elev på skolen vurderes det om holdet kan rumme den nye elev ud fra en faglig, social og pædagogisk vurdering. I den forbindelse skal eleven, efter aftale med forældrene, komme på besøg i en aftalt periode. Afgørelsen om en elev kan optages foretages af skolelederen.

 Maksimal klassestørrelse er som udgangspunkt 18 elever fra 1.-3. årgang. Fra 4.- 9. årgang optages maksimalt 19 elever pr. årgang. Proceduren er gældende fra den 1. april 2020.

Forældresamarbejde

15.: Skole/hjem-samarbejdet prioriteres højt, med både hjemmebesøg og forældremøder. Skole/hjem-samtaler samt skriftlig orientering til forældrene om den aktuelle undervisning. Den præcise fremgangsmåde fremgår af skolelederens årlige arbejdsplan til lærergruppen.

Rengøring

Forældrerengøringen foregår på blandede hold med forældre fra alle klasser. Der vælges en rengørings-koordinator blandt forældrene, som efterfølgende indtræder i rengøringsudvalget for hele skolen. Udvalget består af samtlige koordinatorer samt sekretæren på skolen. Der fastlægges en årsplan for forældre-rengøring, hvor der via en turnusordning rengøres i faglokaler samt klasselokaler. Deltagelse i forældre-rengøring er obligatorisk for alle familier med elever på friskolen.

Rengøringskoordinatoren modtager afbud fra forældre og registrerer udeblivelse, som videreformidles til tovholderen for alle koordinatorerne.
Forældreråd

Hvert hold vælger et forældreråd (2-3 forældre), som efterfølgende har ansvaret for, at der indenfor det pågældende skoleår arrangeres forskellige sociale aktiviteter for hele holdet inkl. forældrene.

Forældrerådet må gerne samarbejde med holdlæreren om arrangementet, men rådet har det praktiske/økonomiske ansvar.

Klassekasse

Alle hold har en klassekasse som forældrerådet/skolens sekretær er ansvarlig for. Kontoen føres i Den Danske Bank. Penge til indsættelse og medfølgende oplysninger afleveres til skolesekretæren som videregiver til banken.
Flytter en elev til et andet hold, medfølger der ikke penge fra klassekassen. I tilfælde, hvor der er aftalt en øremærket opsparing med en specificeret administration, til f.eks. en lejrtur, bliver de opsparede penge refunderet til forældrene ved en flytning til andet hold eller en anden skole.

Forældrekredsens tilsyn

16.: Forældrekredsen vælger en tilsynsførende for en periode af maksimum 4 år ad gangen, på general-forsamlingen. Jvf. i øvrigt ”Vedtægter for Oksbøl Friskole”. Tilsynet varetages desuden af forældrene eksempelvis  til forældreaftener, via jævnlige meddelelser til hjemmet samt fri adgang for alle forældre til at deltage i morgensamling og undervisning på skolen.

Ansættelsesprocedure for fastansat personale
17.: Der er nedsat et ansættelsesudvalg bestående af skolelederen, bestyrelsens formand og 1 bestyrelsesmedlem samt ansatte fra skolen. Udvalget bemyndiges af bestyrelsen til at varetage ansættelsen. Ved ansættelse til SFO deltager derudover SFO-lederen og en personalerepræsentant fra SFO i udvalget. Ved ansættelse af lærer deltager derudover TR og souschefen. Ved ansættelse af praktisk personale deltager derudover en repræsentant for det praktiske personale og souschefen. 

a)                    Ønskede kvalifikationer til stillingen drøftes i ansættelsesudvalget efter oplæg fra skolelederen. Er der en midlertidig ansat på skolen, som opfylder krav om kvalifikationer, kan stillingen tilbydes vedkommende uden opslag (punkt b–e springes over).

b)                    Skolelederen udformer og indrykker annonce.
c)                    Interesserede kan få tilsendt informationsmateriale om skolen. De opfordres ligeledes til at besøge skolen.
d)                    Ansøgninger gennemlæses af ansættelsesudvalget og baggrundsoplysninger indhentes eventuelt efter ansøgerens godkendelse.

e)
Ansættelsesudvalget vurderer oplysningerne og indkalder til ansættelsesamtaler. 
f)                     Ansættelsessamtaler afholdes. Udvalget diskuterer sig frem til en fælles holdning.
g)                    Dernæst kontaktes ansøgerne og orienteres om afgørelsen. Efter tilsagn fra den valgte ansøger offentliggøres ansættelsen.
Lærernes arbejdstid
18.: Der udarbejdes en opgaveoversigt for den enkelte lærer af skolens ledelse. Disse fremsendes til skolens formand til orientering. 

Kompetenceplan for skoleleder

19.: Der udarbejdes en ansvarsfordeling mellem skolens leder og skolens bestyrelse.

Fuldmagtsforhold – skolens daglige konto

20.: Fuldmagt til at disponere på skolens konto afgives til: Skolens leder, sekretær og kasserer.

Alle betalinger attesteres og påtegnes af skoleleder. 
Ansvar for investeringer/dispositionsbeløb/likviditet varetages af skolens bestyrelse/økonomiudvalget.

Sekretær fremsender fortløbende kopi af meddelelse angående investeringsafkast og udtrækninger af skolens værdipapirbeholdninger til kasserer.

Ved årsskifte fremsender sekretær kopi af årsopgørelser/udskrifter på alle skolens konti og depoter til kasserer.

Password, som anvendes ved adgang til skolens konti, skal skiftes mindst hver 12. måned.

Sekretæren fremsender saldobalancer fra skolens bogføring til økonomiudvalget pr. den 1. i måneden. 

Konfliktsituationer

21.: Opstår der uenighed mellem en eller flere af skolens ansatte og skolelederen, skal problemstillingen drøftes mellem sagens parter, med henblik på en løsning. Er der fortsat ikke fundet en tilfredsstillende løsning, har begge parter lige ret til at inddrage bestyrelsen. For øvrige ansatte er samme retningslinjer gældende.
Er der forældre som er utilfredse med undervisningen eller andet vedrørende en elev anbefales det, at forældrene først henvender sig til læreren og bagefter til skolelederen, inden en henvendelse til bestyrelsen. 

Demokrati i skolens hverdag

22.: Skolen arbejder med en høj grad af medindflydelse på beslutninger, både indenfor gruppen af elever, ansatte og forældre.

Elevønsker til undervisning eller andre områder i skolens hverdag, behandles seriøst og har betydning for endelige beslutninger. Der oprettes elevråd med 2 repræsentanter fra hver klasse, fra 4. årgang og opefter.
Samarbejde med Oksbøl Friskoles Støtteforening

23.: Der afholdes ca. et årligt fællesmøde med støtteforening og friskolens samlede bestyrelse.

Velbegrundede ansøgninger fra lærere eller SFO om anskaffelse af diverse materialer, som ikke kan finansieres over driften, stiles til Oksbøl Friskoles Støtteforening ved formanden. Ansøgningen behandles på et bestyrelsesmøde og sendes efter godkendelse videre til støtteforeningens bestyrelse.

Kulturråd:

24.: Kulturrådets opgave er at udbrede kendskabet til skolens værdigrundlag. Dette gøres via forskellige arrangementer af primær kulturel art. Kulturrådet arbejder ligeledes for at styrke kontakten til tidligere elever og forældre.

Kulturrådet samarbejder tæt med skolens bestyrelse om økonomi m.m. i forhold til de forskellige arrangementer. Kulturrådet har ingen yderligere kompetence i forhold til skolen end de ovenfor stående opgaver.

Rådet blev nedlagt på skolens ordinære generalforsamling 9. april 2015, men kan genopstå som et ad hoc udvalg.

Forretningsordenen skal ikke godkendes af andre myndigheder.

Forretningsordenen optages på dagsorden til et bestyrelsesmøde mindst èn gang årligt med henblik på eventuel ajourføring.



Vedtaget på bestyrelsesmødet den 25. februar 2020
